Katrín Tanja Davíðsdóttir , einn sigursælasti crossfit-keppandi heims , neyddist til að sleppa fyrstu keppnisgreinni á Dubai CrossFit Championship-mótinu sem hófst í dag vegna bakmeiðsla . Greinin samanstóð af tæplega 50 kg sandpokum sem keppendur þurftu að lyfta yfir öxlina 20 sinnum og 150 metra sjósundi . Æfinguna þurfti að endurtaka þrisvar sinnum . Katrín Tanja situr því í 25. og neðsta sæti í kvennaflokki með 0 stig . Morning Chalk Up greinir frá bakmeiðslum Katrínar Tönju , sem hún fékk á æfingu í síðustu viku . Hún getur samt sem áður haldið áfram keppni kjósi hún að gera það . Aðstæður voru ekki sem bestar en keppni hófst seinna en áætlað var sökum úrkomu . Aðeins tvær af 25 konum náðu að klára greinina innan 15 mínútna tímamarka . Emma Tall frá Svíþjóð er í fyrsta sæti og Julie Hougard frá Danmörku er í efstu tveimur sætunum . Sara og Björgvin í 3. sæti Fjórir íslenskir keppendur taka þátt á mótinu í ár , sem er ein af undankeppnum fyrir heimsleikana í ágúst . Sara Sigmundsóttir er í 3. - 7. sæti eftir fyrstu grein og Oddrún Eik Gylfadóttir í 8. sæti . Björgvin Karl Guðmundsson er í 3. sæti í karlaflokki á eftir Jonne Koski og Brent Fikowski sem voru einu karlarnir sem náðu að ljúka umferðunum þremur . Keppni lýkur á laugardag og ljóst er að Katrín Tanja á verðugt verkefni fyrir höndum . Hér má fylgjast með fyrstu keppnisgreininni . Fyrstu riðill kvennanna byrjar í kringum 1:40:00 , annar í kringum 2:00:00 og þriðji á 2:25:00 þar sem Sara var á meðal keppenda : Uppfært klukkan 13:20 : Í fyrstu sagði að Katrín Tanja hefði hætt keppni í fyrstu greininni en hið rétta er að hún ákvað að taka ekki þátt í fyrstu greininni sökum bakmeiðsla . Beðist er velvirðingar á þessu .